google/wiki40b huggingface dataset:
X/Open

X/Open Company, Ltd., opprinnelig kalt Open Group for Unix Systems, er et tidligere konsortium som ble grunnlagt av flere europeiske systemprodusenter av UNIX i 1984 for å identifisere og fremme åpne standarder innenfor området informasjonsteknologi. Målsetningen var spesifikt å definere en enkel spesifikasjon for operativsystemer som var utgått fra UNIX, å øke interoperabiliteten mellom applikasjoner og redusere kostnadene med å portere programvare. De opprinnelige medlemmene var Groupe Bull, ICL, Siemens, Olivetti og Nixdorf, en gruppe som noen ganger er omtalt som BISON. Phillips og Ericsson slo etterhvert følge, og gruppen ble omdøpt til X/Open.
Fra 1993 til 1996 var X/Open innehaver av merkenavnet UNIX. I februar 1996 ble X/Open slått sammen med Open Software Foundation til det nye konsortiet Open Group.
ARM Cortex-R

ARM Cortex-R er en gruppe med 32-biter ARM-mikroprosessorer som blir produsert og lisensiert av ARM Holdings. Prosessorkjernene er basert på bruk i sanntidssystemer og applikasjoner hvor sikkerhet er kritisk. Familien består av mikroprosessorene ARM Cortex-R4, ARM Cortex-R5, ARM Cortex-R7, ARM Cortex-R8, and ARM Cortex-R52.
Ungdomsbladet Vestmannen

Vestmannen var et ungdomsblad stiftet og først gitt ut av Jens Kvaale i Sogndal i 1896. Bladet hadde undertittelen organ for den norske ungdom. Bladet skifta seinere navn til «Ungdom» og i 1899 til «Sygna».
Université catholique de Louvain

Université catholique de Louvain (UCLouvain) er et pavelig universitet i Belgia. Det er det største franskspråklige universitetet i Belgia, og ved siden av Katholieke Universiteit Leuven en av to etterfølgerinstitusjoner etter Det katolske universitetet i Leuven, Belgias eldste og mest fremtredende universitet.
Det katolske universitetet i Leuven ble grunnlagt i 1425 av pave Martin V. Undervisningsspråket var da latin. Fra 1835 ble det også undervist på fransk og fra 1930 på nederlandsk. Den nederlandskspråklige delen av universitetet ble et uavhengig universitet i 1968, og beholdt bygningene i Leuven, mens den franskspråklige delen av universitetet flyttet til Louvain-la-Neuve utenfor Brussel, hvor fransk er offisielt språk. Det hadde vært diskutert å utvide den franskspråklige delen av universitetet med en campus i Brussel eller Vallonia fra 1960-tallet, men få hadde forestilt seg at den franskspråklige delen skulle bli et eget universitetet og skulle miste alle bygninger og infrastruktur i Leuven. Grunnstenen for de nye universitetsbygningene i Louvain-la-Neuve ble lagt ned i 1971, og flyttingen var fullført i 1979.
Université catholique de Louvain hadde i 2003 ca. 22 000 studenter, og regnes ved siden av sitt nederlandskspråklige søsteruniversitet som et av Belgias beste universiteter. I 2006 ble det rangert som verdens 76. beste og Europas 24. beste universitet av Times Higher Education Supplement.
Platygenia macleayi

Utseende

Middelsstore, litt avlange, blankt svarte gullbasser. Oversiden er glatt. Pronotum er rettlinjet tilsmalnet i den bakre delen, ved roten tydelig smalere enn dekkvingene. Dekkvingene er omtrent parallellsidige med dype punktstriper. Beina er forholdsvis lange og kraftige, leggene (tibiae) tykke, på mellom- og bakbeinet med en brem and lange, gule hår på innersiden.

Levevis

Larvene lever i morkent treverk eller hule trær, utviklingen tar gjerne flere år. De voksne billene besøker ofte blomster.

Utbredelse

Arten er utbredt i tropisk Afrika, i alle fall kjent fra Gambia .
Giovanni Verga

Liv

Verga var eldste sønn i en velstående godseierfamilie i Catania i Sicilia. Han begynte å skrive i tenårene, og de pengene som faren hadde avsatt til hans juridiske utdannelse ved Universitetet i Catania, brukte Giovanni til å bekoste utgivelsen av sin første bok: Carbonari della montagna (1861–62). Denne firebindsromanen forteller om forfatterens farfar, som var siciliansk patriot, sloss for Sicilias uavhengighet og ble valgt inn i det første sicilianske parlamentet. Etter ytterligere en bok (Sulle lagune, 1863) flyttet han først til Firenze – hvor han ble introdusert i litterære sirkler, og siden til Milano, hvor han bodde fra 1872 til 1893, i sine mest produktive år. Før han slo gjennom som forfatter livnærte han seg som journalist.
Etter at søsteren døde i 1877 og moren året etter, vendte han etterhvert tilbake til Sicilia, og bosatte seg på familiens eiendom. Han var aldri gift, men fra 1889 hadde han et nært forhold til Dina di Sordevolo. 
Verga var tildelt både Italias kroneorden og Sankt Mauritius' og Sankt Lasarus' orden.
Tennis under Stillehavslekene 2011

Tennis under Stillehavslekene  2011. Tennis var en av flere sporter som var med i de fjortende stillehavslekene som ble arrangert i Nouméa på Ny-Caledonia i perioden 27. august til 10. september 2011. Det var fjortende gangen som tennis var med på programmet under stillehavslekene. Det var sju turneringer, single, double og lagkonkurranser for både kvinner og menn og en mixeddoubleturnering. Ny-Caledonia ble beste nasjon med fem gullmedaljer foran Samoa og Papua Ny-Guinea med en hver.
Doro Pesch

Biografi

Pesch er en av få kvinnelige vokalister fra 1980-tallets heavymetalscene, som var kraftig mannsdominert. Opprinnelig var hun i bandet Snakebite, men forlot dette i 1983 for å bli med i bandet Warlock. Etter det fjerde studioalbumet, Triumph And Agony, i 1987, hadde det vært så mange utskiftninger i bandet at hun var det eneste opprinnelige medlemmet som var igjen. Da hun skiftet plateselskap byttet hun navnet på bandet (teknisk sett nytt band) til Doro, da rettighetene til navnet Warlock tilhørte det gamle plateselskapet. Det femte albumet Force Majure (1989) var da under navnet Doro, og bandet Doro sitt debutalbum. 
Doro bor nå i New York og har en solokarriere.
Urkeltisk

Urkeltisk er det urspråket som alle keltiske språk stammer fra. Urkeltisk, også kalt for førkeltisk eller felleskeltisk, er det rekonstruerte stamspråket til alle kjente keltiske språk. Dets ordforråd kan med sikkerhet bli rekonstruert på grunnlag av komparativ metode av historielingvister. Urkeltisk er en gren av den vestlige delen av den indoeuropeiske språkfamilien, sammen med andre grener av italiske språk, germanske språk, og baltoslaviske språk. Det nøyaktige slektskapet mellom disse tidlige språkgrenene er noe uklart, og blir stadig diskutert blant lingvister. Hallstattkulturen, i den vestlige utkanten av urnemarkskulturen tidlig på 1000-tallet f.Kr., kan være et arkeologisk samsvar med de første urkeltiske talerne.
Rekonstruksjonen av urkeltisk er en forskningsprosess som blir gjort nå. Mens fastlandskeltiske språk representerer god bekreftelse for fonologi og en del morfologi (språklig formlære), er det nedskrevne materialet fortsatt for skrint og magert til at det tillater en sikker rekonstruksjon av syntaks. Likevel er den fullstendige setninger blitt nedtegnet på gallisk og keltiberisk, de eldste vesentlige keltiske litteraturen som er funnet i gammelirsk, det tidligste nedtegnelsene fra øykeltiske språk.

Datering

Når urkeltisk ble et eget språk er ikke fastlagt med sikkerhet og er emne som diskuteres blant forskerne. Tidligere når det ble antatt en assosiering med en særskilt arkeologisk kultur, ble glottokronologi benyttet som metode. Metoden er ikke tilfredsstillende av flere grunner. I de siste tiårene har et antall grupper blitt adressert dette spørsmålet med hjelp av moderne komputermetoder som har gitt avvikende resultater. Forskerne Gray og Atkinson har beregnet en dato på 6100 BP, engelsk forkortelse fra før vår tid, eller 4100 f.Kr. mens forskerne Forster og Toth har kommet fram til en langt eldre dato, 8100 BP eller 6100 f.Kr., men disse forsøkene på tidsbestemmelser er ikke generelt akseptert. Begge disse datoene er underlagt betydelig beregnet usikkerhet, kanskje så mye som pluss-minus 1500 år. I den paleolittiske kontinuitetsteorien er keltisk antatt å ha oppstått fra iberiske flyktninger etter siste istids maksimum (LGM), men heller ikke denne teorien er generelt akseptert.
Urkeltsk som levende språk kan ha blitt snakket så sent som 800 f.Kr., se keltiske språk.
Gammeltraktorens venner

Gammeltraktorens Venner, med undertittel Norsk Forening for Landbruksteknisk Historie, er en norsk landsdekkende forening som arbeider for bevaring, innsamling og formidling av informasjon om gamle traktorer og andre landbruksmaskiner. Gammeltraktorens venner hadde 1 530 medlemmer i 2010. Foreningen arrangerer hvert år Norgesmesterskap i veteranpløying. Medlemsbladet heter Stålstuten.
NRK mP3

Musikkformat

De første årene spilte mP3 stort sett bare dance, trance og electronica. Men da mP3 feiret sitt 7-årsjubileum i 2007, skiftet kanalen format, fikk nye jingler, fjernet låter fra tidlig 90-tall og kuttet ut musikkprogrammet programmet 10 i skuddet. Men den største endringen var nok at dancemusikken ble spilt langt mindre enn før. I dag spilles det mer R&B og pop, i tillegg til dance. Med andre ord spiller kanalen mye variert musikk. Det som også var nytt etter omleggingen i 2007 var at lytterne i større grad kunne styre musikken, i det såkalte mPetre Svisj, der en kan stemme på web eller wap - og fra 2009 i et eget musikkpanel.

DJs/programledere

Radiokanalen har flere programledere som Heidi Gjestad, Benjamin Mathias Silseth og Christine Dancke. I tillegg er Wolfgang Wee programleder i programmet Lt. Wee Show, som spiller musikk innenfor sjangeren House.
Mats Borch Bugge er musikksjef for både mP3 og NRK P3. Marie Komissar var musikkprodusent mellom 2010 og 28. juli 2016.

mPetre TV

NRK mPetre sendte fra høsten 2002 til høsten 2008 TV-programmet mPetre TV i samsending med NRK2. Denne sendingen gikk fra kl 18.00 til 20.00 fredag og natt til lørdag, og gikk tidligere også natt til søndag, men denne sendingen ble senere kuttet ut.
536. kystartilleribrigade

536. kystartilleribrigade (russisk: 536-я отдельная береговая ракетно-артиллерийская бригада) er en enhet i OSK Nord i det russiske forsvaret, og er forlagt med hovedkvarter til Snezjnogorsk i Murmansk oblast. Brigaden har også et missilbatteri på Mellomhalvøya av typen Bal. 
Brigadens hovedvåpen er imidlertid K-300P Bastion-P.
Those Were the Days (1991-album)

Those Were the Days er et musikkalbum med Just 4 Fun, utgitt i 1991. Selv om bandet hadde opplevd stor suksess etter det første albumet «Ren 60», deltakelse i Melodi Grand Prix, og påfølgende turné, ble dette bandets siste plate. Denne solgte heller ikke like godt som den første. De hadde radiohiter med sangene «All I Really Wanna Do» og «A Dream and A Prayer». Dette er også Hanne Kroghs tolvte album totalt.
Great Wall Motors

Historie

Fra etableringen i 1976 produserte Great Wall kun pickups. De første sedaner ble først produsert i 2008 på grunn av manglende lisens. Virksomheten ble markedsledende innen pickup omkring 1998.
Virksomheten ble som den første privateiede bilfabrikant børsnotert på Hong Kong Stock Exchange den 15. desember 2003.

Eksport

Great Wall gikk inn på det europeiske marked i 2006, med salg av mindre varevogner.  Samme år eksporterte virksomheten til omkring 60 land, blant annet Australia, Syd-Afrika og Russland. Per 2010 er det den eneste kinesiske fabrikant som selger i EU; imidlertid kun nyttekjøretøyer da disse er unntatt fra EUs sikkerhetskrav, som Great Wall enda ikke lever opptil.

Produksjonsfasiliteter

Great Wall venter å åpne en ny fabrikk innen 2015 i Tianjin. Det betyr at produksjonskapasiteten utvides med 250.000 enheter. Når ytterligere en fabrikkslinje ventes åpnet i Baoding i 2013, så utvides kapasiteten med ytterligere 500.000 enheter årlig. 
I 2011 åpnet en ny fabrikk i Lovetj i Bulgaria, med en produksjonskapasitet på 50.000 enheter årlig. Det skjedde i samarbeid med lokale Litex Motor
Ussurella

Utseende

En middelsstor, brungul trebukk. Antennene er nokså kraftige og omtrent så lange som kroppen. Pronotum er tønneformet, dekkvingene jevnbrede.

Levevis

Larvene lever inne i død ved.

Utbredelse

Arten lever i Russlands fjerne østen (Øst-Sibir, Anisimovka).
Tachisme

Tachisme (fra fransk tache, «flekk») er en fransk form for abstrakt kunst på 1940- og ut på 1950-tallet. Tachisme var en reaksjon på kubisme og er karakterisert av spontane og tilsynelatende tilfeldig penselstrøk, klatter med rennende maling, ofte rett fra malingstuben. Tidvis var det også skriblerier som minnet kalligrafi.
Betegnelsen ble første gang benyttet med henvisningen til retningen av den franske kunstkritikeren Michel Tapié i boken Un Art autre (1952). Det er blitt vurdert som en europeisk motsvarighet til amerikansk abstrakt ekspresjonisme, men utviklet seg i begynnelsen uavhengig av denne. Det er stilistiske ulikheter: amerikansk abstrakt ekspresjonisme tenderer til å være mer «aggressiv rå» i uttrykket enn europeisk tachisme. Tachisme var del av en bredere etterkrigsretning kjent som formløst eller uformet maleri (Arte Informale) Ytterligere en betegnelse synonymt for tachisme er det franske abstraction lyrique, relatert til amerikansk lyrisk abstraksjon, men benyttes ukritisk også om abstrakt ekspresjonisme generelt. Den europeiske avantgardistiske kunstnergruppen COBRA, aktiv mellom 1949 og 1952, var beslektet med tachisme, og det samme var gruppen Gutai i Japan som ble opprettet i 1954.
Johan Bülow Wamberg

Stortingsrepresentanten

Johan Bülow Wamberg ble valgt inn på Stortinget under Stortingsvalget 1826 som representant for Skien og Porsgrund. Han satt på tinget i en periode.

Personlige liv og karriere

Johan Bülow Wamberg ble født i Kviteseid som sønn av Nils Wamberg og hans kone Susanne Sophie Saxe. Hans far hadde flyttet fra Danmark for å bli sorenskriver. Johan Bülow Wamberg ble til stor grad oppfostret av politikeren og forretningsmannen Niels Aall. Han endte opp med å etablere sitt eget selskap i Skien.
Wamberg ble rundt 1830 Overtollbetjent i Farsund, i 1841 i Flekkefjord og den 23. april 1842 i Kristianssand, hvor han ble til sin død.
Wamberg giftet seg med Hedvig Jørgine Flood og de hadde åtte barn. Etter hennes død i 1840 giftet han seg med Mathilde Petromine Cappelen. De hadde tre barn.
Fagervann Opp

Fagervann Opp er et motbakkeløp i Nordmarka nord for Oslo.
Løpet ble arrangert første gang 1. juli 2008 og gjentatt årlig frem til dags dato. Løypen går fra Maridalsvannet til Fagervann og har en høydeforskjell på ca. 260 meter mellom startsted og målgang. Selve løypa er ca. 2680 meter lang. I 2014 ble det satt nye løyperekorder, både for kvinner og herrer.
Tropic Thunder

Tropic Thunder er en amerikansk action-komedie fra 2008, produsert og regissert av Ben Stiller. Filmmanuskriptet er laget av Ben Stiller og Justin Theroux. Produksjonsselskaper involvert i filmen: Dreamworks SKG, Red Hour Films, Goldcrest Pictures, Internationale Filmproduction Stella-del-Sud-Second.

Handlingsforløp

For å filmatisere boken Tropic Thunder – som er skrevet av, og handler om, vietnamveteranen Four Leaf Tayback (Nick Nolte) sine erfaringer i Vietnamkrigen – blir en gjeng skuespillere hyret. Besetningen består av den nokså naive Tugg Speedman (Ben Stiller) som er på jakt etter å sette fart i sin noe dalende filmkarriere. Kirk Lazarus           (Robert Downey jr.) er en prisvinnende metode-skuespiller som til denne filmen har gått så langt som å forandre hudfarge slik at han best mulig skal kunne ligne sin rollefigur. Jeff Portnoy (Jack Black) er kjent for sine komedier hvor bæsj og promp er en viktig faktor, han er også rusavhengig. Alpa Chino (Brandon T Jackson) er en selvutnevnt kvinnebedårer som nylig har lansert en reklamevideo hvor han reklamerer energidrikken Booty Sweat og energibaren Bust a Nut. Kevin Sandusky (Jay Baruchel) er en noe nerdete unggutt som ønsker å skape et større navn for seg selv som skuespiller. Når alle disse ulike personlighetene møtes under innspilling blir jobben til produsenten Damien Cockburn (Steve Coogan) vanskeligere enn hva han hadde sett for seg. I samråd med Four Leaf Tayback blir han derfor enig om å flytte filmproduksjonen til en jungel i Vietnam og fly skuespillerne via helikopter inn til et område som de på forhånd har rigget med skjulte filmkamera og pyroteknikk. Dette drastiske grepet vil forhåpentligvis tvinge skuespillerne til å samarbeide noe som vil gjøre det mulig å fullføre innspillingen av filmen. Til tross for denne nye planen oppstår det likevel en rekke misforståelser og uenigheter som etterhvert fører til at pyroteknikeren Cody ( Danny Mcbride), Four Leaf Tayback og Tugg Speedman blir tatt til fange av en vietnamesisk narkotikaliga med navn Flaming Dragon som også har tilholdssted i den samme jungelen. Det blir videre opp til de gjenværende skuespillerne og Tugg Speedmans manager Rick Peck (Matthew McConaughey) å utarbeide en plan som kan redde de tre fangene fra fangenskap.

Mottagelse i Norge

Filmen fikk en noe blandet respons i norsk presse. NRKs Birger Vestmo ga den terningkast fem, Dagbladets Erik Alver ga den terningkast fire, mens VGs Jon Selås ga den terningkast tre.
Biot-Savarts lov

Biot-Savarts lov er en matematisk ligning i fysikken som bestemmer det magnetiske feltet fra en stasjonær, elektrisk strøm. Dermed  spiller den samme rolle i magnetostatikken som Coulombs lov gjør i  elektrostatikken hvor det elektriske feltet lar seg beregne for en gitt fordeling av elektriske ladninger. Loven ble formulert av de franske fysikere Jean-Baptiste Biot og Félix Savart i 1820 samtidig som Ampère fant sin sirkulasjonslov for magnetfeltet. Disse to lovene er ekvivalente.
Målprisen

Målprisen er en språkpris som hvert år siden 2000 er blitt delt ut av Noregs Mållag under organisasjonens landsmøte. 
Prisen gis til personer eller institusjoner som har gjort en ekstra viktig innsats for nynorsken. Det er styret i mållaget som avgjør hvem som får prisen, som anses som den viktigste organisasjonen deler ut.
Kurt Busch

Starten i NASCAR

Busch kjørte først i NASCAR Autozone Elite Division Southwest Tour, og fikk sitt gjennombrudd etter en tragedie, da føreren Chris Trickle ble skutt og senere døde av skadene. Teamet Star Nursery lette etter en ny fører som kunne erstatte Trickel i bil #70, Busch ble ansatt, og vant senere mesterskapet AutoZone Elite Division Southwest Series (i 1999).
Dette førte senere til en plass i Craftsman Truck Series. Busch skapte diskusjon da han senere ble invitert av Jack Roush til å kjøre i (den daværende) Winston Cup Series (senere omdøpt til Nextel Cup Series), uten noen erfaring fra den mindre Busch Series. Dermed overså Roush lagkameraten Greg Biffle, som hadde mer erfaring.
Busch begynte i Winston Cup i 2000, i en alder av 21. Han deltok i 7 løp og fullførte på 48.-plass sammenlagt i sesongen, med Jeff Hammond som teamsjef. (NASCAR-reglene hindrer førere fra å delta i mer enn syv løp om de vil beholde sin nybegynner (Rookie)-status.)
I 2001 deltok Busch i 35 av 36 løp, uten noen seier, men kjørte inn til 3 topp fem-plasseringer og 6 topp ti-plasseringer. Sammenlagt kom han på 27.-plass.
I 2002 var Busch nær ved å vinne mesterskapet gjennom fire seire, 12 topp fem-plasseringer og 20 topp ti-plasseringer, men kom på tredjeplass sammenlagt.
I 2003 kjørte Busch inn til fire seire, 9 topp fem-plasseringer og 14 topp ti-plasseringer, og fullførte med en skuffende 11.-plass sammenlagt.
Halvveis gjennom 2006-sesongen har Busch tatt én seier (på Bristol Motor Speedway) og 7 topp ti-plasseringer.
AFIS-enhet

AFIS-enhet (fra engelsk aerodrome flight information service unit) er en enhet som yter flygeinformasjons- og alarmtjeneste til luftfartøyer før avgang og landing innenfor en trafikkinformasjonssone og –område (TIZ/TIA) på en ikke-kontrollert flyplass. På en AFIS-enhet styres ikke lufttrafikken av flygeledere. Det er pilotene selv som tar sine avgjørelser basert på formidlet informasjon gitt av en AFIS-Fullmektig.
En AFIS-Enhet er en lufthavn som i utgangspunktet har mindre enn 10.000 flybevegelser (landinger og avganger) i året. Ved flyplasser med mer trafikk enn 10.000 årlige flybevegelser (stamruteplassene) ytes det som regel flykontrolltjeneste, som da utøves av flygeledere og er en kontrollert enhet. Alle lufthavnene på det norske kortbanenettet er AFIS-Enheter.
Lenja Atletklubb

Lenja Atletklubb (LAK) er et idrettslag fra Gressvik i Fredrikstad med tilbud innen vektløfting og styrkeløft, historisk har klubben også hatt utøvere innen kroppsbygging. 
Klubben ble startet i 1967 av Leif Jensen og Eivind Rekustad, navnet tok de fra vektløfteren Leonid Zhabotinsky som ble kalt "Lenja".
Norsk cøliakiforenings ungdom

Historie

NCFU ble startet som Hovedutvalget for ungdom av norsk cøliakiforening. Utvalget koordinerte aktiviteter for ungdomsmedlemmer av NCF. Dette la senere grunnlaget for at NCFU i 2003 ble stiftet som en selvstendig og landsdekkende ungdomsorganisasjon. Siden oppstarten i 2003 har antallet lokallag variert, men for mesteparten av tiden ligger stabilt på mellom 12 og 14 lokallag. Alle lokallagene har geografisk nedslagsområde i ett eller flere fylker.

Organisasjonen

NCFU har et mindre sekretariat på tilsammen ett årsverk (pr. februar 2011). Sekretariatet står for den daglige driften av organiassjonen. Resten av arbeidet utføres av et frivillig sentralstyre på syv personer. Styret arrangerer alle sentrale arrangementer, og har ansvar for å følge opp lokallagene i deres arbeid.

Grunnverdier

NCFU formidler et bilde av det å ha cøliaki som er positivt vinklet. Organisasjonens kjerneverdier er positivitet, initiativrikhet, selvsikkerhet og kunnskap. Gjennom disse verdiene forsøker organiasjonen å definere hvordan en best kan møte hverdagens utfordinger knyttet til en diagnosen cøliaki.

Medlemsblad

Alle medlemmer mottar bladet P.I.S.K. Positiv Initiativrik Selvsikker Kunnskap som et billag i glutenFRI (c-nytt) i posten frem ganger i året. Bladet utgis i samarbeid med Norsk cøliakiforening.

Maskot

NCFUs maskot ble lansert våren 2010. Den har aldri fått noe offisielt navn, men kalles ofte for Totty. Totty reklamerer for medlemskap og arrangementer for NCFU, og opptrer med ulik bekledning i ulike aktiviteter, avhengig av sesongen og arrangementet.
Stiptopodius

Utbredelse

Slekten er utbredt i tropisk Afrika.
Gulag (TV-film)

Handling

Den tidligere idrettsstjernen Mickey Almon er på oppdrag som TV-kommentator under et større friidrettsstevne i Moskva. Hustruen Susan er sammen med ham. En russer, som påstår at han er vitenskapsmann, ber Almon om å smugle viktige papirer ut av Sovjetunionen. Han går med på russerens anmodning og leverer papirene i en park i Moskva, selv om Susan og andre advarte ham mot å involvere seg. Almon blir umiddelbart arrestert av KGB i det som viser seg å være en felle. Sovjeterne ønsket å bruke ham som en advarsel til andre turister og journalister om å holde seg vekk fra misfornøyde borgere og dissidenter. Almon blir ført til Lubjanka. KGB-mannen Bukovsky lover at han vil bli løslatt dersom han undertegner en bekjennelse om at han har spionert for USA. Almon nekter i begynnelsen, men etter å sittet i avhør i flere dager orker han ikke lenger og undertegner. I stedet for å bli satt fri blir Almon sendt til en arbeidsleir nær Polarsirkelen der han blir venn med kosakken Hooker, den jødiske dissidenten Matvei og den engelske spionen Kenneth Barrington. Sistnevnte lærer Almon hvordan han skal overleve det brutale livet i leiren. Til slutt klarer Almon og Barrington å flykte til Norge.